Diari Oficial de la Generalitat Valenciana


Sumari del DOGV 4116, del 29-10-2001 (2001/10823)

RESOLUCIÓ de 16 d'octubre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de Col·laboració entre la Conselleria de Benestar Social, el Consell General del Poder Judicial, l'Ajuntament de València i els col·legis oficials d'advocats, psicòlegs i diplomats en Treball Social de València, per a la creació i desenvolupament del programa Punt de Trobada.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4116

Data del DOGV
:   29-10-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/10370


Data del document
:   16-10-2001

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * Conselleria de Benestar Social
    * València
    * cooperació administrativa
    * administració local
    * administració central
    * advocat
    * col·legi professional
    * treballador social
    * psicologia

RESOLUCIÓ de 16 d'octubre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de Col·laboració entre la Conselleria de Benestar Social, el Consell General del Poder Judicial, l'Ajuntament de València i els col·legis oficials d'advocats, psicòlegs i diplomats en Treball Social de València, per a la creació i desenvolupament del programa Punt de Trobada. [2001/Q10285]
  
Subscrit, després de la tramitació prèvia reglamentària, entre la Conselleria de Benestar Social, el Consell General del Poder Judicial, l'Ajuntament de València, el Col·legi d'Advocats de València, el Col·legi de Psicòlegs del País Valencià i el Col·legi Oficial de Diplomats en Treball Social i Assistents Socials de València, el 20 de juliol de 2001, un conveni de col·laboració per a la creació i desenvolupament del programa Punt de Trobada, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0579/2001, i que figura com a annex d'aquesta resolució.
  
València, 16 d'octubre de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de Col·laboració entre la Conselleria de Benestar Social, el Consell General del Poder Judicial, l'Ajuntament de València i els col·legis oficials d'advocats, psicòlegs i diplomats en Treball Social, de València, per a la creació i desenvolupament del programa Punt de Trobada
  
València, 20 de juliol de 2001
  
Reunits
  
El conseller de Benestar Social, el senyor Rafael Blasco Castany, en representació de la Generalitat Valenciana, autoritzat per a aquest acte en la reunió del Consell de 10 de juliol de 2001.
  
Els vocals del Consell General del Poder Judicial, el senyor Francesc de Paula Caminal Badía i el senyor Francisco Monterde Ferrer, en virtut de la delegació efectuada pel Ple del Consell General del Poder Judicial, de data 6 de juny de 2001.
  
L'alcaldessa de l'Ajuntament de València, la senyora Rita Barberá Nolla, en nom i representació de l'esmentat ajuntament, autoritzada per aquest acte per Acord de la Comissió de Govern, de data 20 de juliol de 2001.
  
El degà del Col·legi d'Advocats de València, el Sr. Luis Miguel Romero Vilafranca, en el seu nom i representació, autoritzat en virtut de les funcions que li atribueix l'article 48.2 de l'Estatut General de l'Advocacia Espanyola.
  
El president del Col·legi de Psicòlegs del País Valencià, el senyor Francisco Santolaya Ochando, en el seu nom i representació, en virtut de les funcions que s'atribueixen al president el l'article 7 de la Llei de Col·legis Professionals.
  
La presidenta del Col·legi Oficial de Diplomats en Treball Social i Assistents Socials de València, la senyora Emilia Jiménez Pardo, en el seu nom i representació, en virtut de les funcions que li atribueix l'article 33 dels seus estatuts.
  
Es troben en nom i representació de les institucions i entitats a què representen i els càrrecs del qual consten per notorietat. Es reconeixen amb capacitat legal suficient per a l'atorgament d'aquest Conveni de Col·laboració, i a l'efecte
  
Manifesten
  
Primer
  
Que la Constitució Espanyola de 1978, en l'article 39, apartat 1, estableix que: «Els poders públics asseguraran la protecció social, econòmica i jurídica de la família». En l'apartat 2, estableix l'obligatorietat dels poders públics d'assegurar «...la protecció integral dels fills,iguals davant de la llei amb independència de la seua filiació, i de les mares, qualsevol que siga el seu estat civil..».
  
Que la Convenció dels Drets del Xiquet de Nacions Unides, de 20 de novembre de 1989, ratificada per Espanya el 30 de novembre de 1990, en l'article 9 indica que «Els estats participants respectaran el dret del xiquet, que està separat d'un o dels dos pares, a mantenir relacions personals i contacte directe amb ambdós pares de manera regular, excepte si això és contrari a l'interés superior del xiquet».
  
Que l'article 94 del Codi Civil estableix que «El progenitor que no tinga amb si als fills menors o incapacitats gaudirà del dret de visitar-los, comunicar-se amb ells i tindre'ls en la seua companyia. El jutge determinarà el temps, la manera i el lloc de l'exercici d'aquest dret, que podria limitar o suspendre si es donaren greus circumstàncies que així l'aconsellen o s'incompliren greu i/o reiteradament els deures imposats per la resolució judicial».
  
Que la Llei Orgànica 1/1996, de 15 de gener, de Protecció Jurídica del Menor, en el seu article 2, estableix que «En l'aplicació d'aquesta llei primarà l'interés superior dels menors sobre un altre interés legítim que poguera concórrer», i en el seu article 11.2 enumera, entre els principis rectors de l'actuació dels poders públics, «La supremacia de l'interés del menor».
  
Segon
  
Que els processos de separació, de divorci i de nul·litat matrimonial han generat un increment progressiu de menors que s'enfronten a la ruptura de la seua família biològica i que, sent el compliment del règim de visites fonamentalment el dret del menor a mantenir un contacte adequat amb aquests dos progenitors, i altres parents o persones pròximess autoritzats legalment, en nombroses ocasions sorgeixen greus conflictes i dificultats per al seu correcte desenvolupament. Entre les causes més freqüents cal assenyalar:
  
- L'oposició o falta de col·laboració a les visites del progenitor custodi.
  
- La necessitat de mantenir en l'anonimat el domicili del progenitor custodi.
  
- La necessitat de mantenir en l'anonimat la identitat de la família d'acollida del menor, quan es reconega el dret de visites d'un familiar biològic.
  
- La creació de situacions violentes o tenses entre els progenitors, en presència del fill, en realitzar l'entrega o recollida d'aquest.
  
- La negativa o reticència del menor a relacionar-se amb l'altre progenitor.
  
- La necessitat de garantir la seguretat i el benestar del menor durant l'exercici del dret de visites (malaltia del progenitor no custodi, toxicomania, falta d'habilitats per a exercir l'atenció del menor, antecedents de maltractament, influències negatives, etcétera).
  
- La carència de vincles afectius amb la persona a qui se li ha reconegut el dret de visites, o la interrupció d'aquests a causa de llargs períodes de temps en què no s'ha relacionat amb el menor.
  
- Relacions deteriorades o inexistents entre els germans com a conseqüència de la separació dels progenitors.
  
- Dificultats degudes al domicili on s'hagen de realitzar les visites, com ara llunyania, condicions inadequades de l'habitatge o dels integrants d'aquesta.
  
Tercer
  
Que davant de la constatació d'aquesta situació generada per la ruptura de les famílies biològiques i, d'altra banda, atesa l'obligatorietat dels poders públics de garantir els drets recollits en les normatives legals corresponents, les institucions i entitats firmants, mitjançant aquest conveni de col·laboració, es proposen la creació i desenvolupament del programa denominat Punt de Trobada per a oferir un lloc neutral que facilite la reunió dels membres de les famílies en crisi servint, a més, de recurs de mediació i formació.
  
Cosa que es comprometen a portar a terme d'acord amb les següents clàusules:
  
Primera. Objecte del conveni
  
Constitueix l'objecte d'aquest conveni la posada en marxa i desenvolupament del programa Punt de Trobada que possibilite la utilització d'un lloc neutral per a l'execució dels règims de visites en les situacions de ruptura del nucli familiar, que afavorisca, bàsicament, el dret fonamental del menor a mantenir la relació amb aquests dos progenitors o altres parents o persones pròximes autoritzats legalment, tot establint els vincles necessaris per al seu bon desenvolupament físic, afectiu i emocional i per a preparar als pares perquè, en un futur, puguen mantenir la relació amb els seus fills amb plena autonomia.
  
Segona. Objectius
  
Són objectius d'aquest conveni els següents:
  
- Garantir el dret del menor a mantenir la relació amb els seus progenitors després de la separació.
  
- Garantir la seguretat del menor durant el règim de visites.
  
- Facilitar la trobada del menor amb la família extensa del progenitor no custodi.
  
- Permetre els menors expressar amb llibertat i sense temor els seus sentiments i necessitats davant del progenitor no custodi.
  
- Facilitar orientació professional per a millorar les relacions paternofilials i les habilitats parentals de criança.
  
- Disposar d'informació fidedigna sobre les actituds i les aptituds parentals que ajuden a defensar ?si és necessari- els drets del menor en altres instàncies administratives o judicials.
  
Tercera. Destinataris
  
Seran destinataris de les actuacions recollides en aquest conveni les següents:
  
- Els cònjuges constituïts en part d'un procés institucional de separació, divorci o nul·litat, així com els respectius fills, quan l'òrgan jurisdiccional així ho decidisca.
  
- Els menors separats dels seus pares biològics amb mesura de protecció d'acolliment en família extensa o aliena, quan així ho sol·licite a l'entitat pública amb competència en protecció de menors.
  
- Altres cònjuges i els seus respectius fills necessitats d'aquest servei segons el parer dels serveis socials municipals.
  
En qualsevol d'aquests supòsits, algun dels cònjuges haurà d'estar necessàriament empadronat en el municipi de València.
  
Quarta. Activitats
  
En el Punt de Trobada es prestaran els serveis que s'enumeren a continuació, amb el desenvolupament de les activitats necessàries per a això:
  
1. Valoració del sistema familiar en relació al compliment del dret de visites, mitjançant entrevistes individuals o conjuntes amb els membres de la família i, si és procedent, mitjançant visites a domicili.
  
2. Suport en el compliment del règim de visites, ja siga en la modalitat de suport en l'inici i la finalització de la visita; suport per a la realització de «visita tutelada»; suport per a la realització de «visita voluntària».
  
3. Intervenció psicosocial individual i familiar a fi d'eliminar obstacles i actituds negatives en l'aconseguiment dels objectius.
  
4. Mediació com a instrument perquè els pares aconseguisquen acords sobre la seua forma d'exercir la coparentalidad i, en concret, en allò que afecta la relació dels seus fills.
  
5. Elaboració de registres i d'informes, perquè totes les activitats realitzades queden degudament recollides per a informació puntual i/o periòdica de les entitats derivants, així com per a l'avaluació professional realitzada i la posterior presa de decisions.
  
6. Seguiment i avaluació, tant del desenvolupament del règim de visites, en coordinació amb les entitats derivants ?especialment amb l'equip tècnic adscrit als jutjats de Família?, com de la consecució dels objectius plantejats i de l'eficiència dels recursos utilitzats.
  
Cinquena. Recursos humans
  
El Punt de Trobada estarà atés per un equip multiprofessional format per advocats, psicòlegs, diplomats en Treball Social i auxiliars administratius. Es troba oberta la possibilitat de comptar amb el suport de personal voluntari.
  
Sisena. Ubicació
  
El Punt de Trobada s'ubicarà en un local municipal preparat per a aquesta finalitat, situat al número 70 de l'avinguda del Primat Reig, de la ciutat de València, amb dos espais diferenciats: una zona reservada per a les activitats directives, tècniques i administratives; una altra zona dedicada a l'entrega i recollida dels menors, desenvolupament de les visites i de la realització d'activitats diverses. El local estarà equipat amb els elements necessaris per al desenvolupament de les activitats indicades en la clàusula número quatre.
  
Setena. Horari
  
El Punt de Trobada romandrà obert, per a facilitar els règims de vistes així com les entrevistes i les intervencions amb els progenitors i amb els menors, els divendres de 17.00 a 21.00 h, i els dissabtes i diumenges de 09.00 a 21.00 h.
  
Els dilluns i divendres, de 09.00 a 15.00 h, els professionals d'aquest servei es dedicaran a tasques de coordinació interna, de coordinació amb altres institucions i entitats, realització de visites domiciliàries i altres tasques.
  
Huitena. Obligacions de les parts
  
Seran obligacions de les parts les següents:
  
a) Conselleria de Benestar Social.
  
- Col·laborar en el desenvolupament del programa mitjançant totes aquelles actuacions que puguen impulsar-se des d'aquesta instància :
  
- Sufragar la despesa corresponent a la contractació del servei que s'ha prestar per dos auxiliar administratius, amb una dedicació de 40 hores setmanals. Aquests auxiliars prestaran els seus serveis en el Punt de Trobada desenvolupant, entre altres, les tasques de:
  
· Control d'entrades i eixides del local.
  
· Recepció i atenció de les visites.
  
· Atenció telefònica en general.
  
· Control de correspondència i registre d'entrades i eixides.
  
· Transcripció d'informes i de documents diversos.
  
· Manteniment i custòdia d'arxius.
  
· Totes aquelles tasques de caràcter administratiu que puguen sorgir.
  
Per a aquesta finalitat la Conselleria de Benestar Social aportarà un màxim de 6.263.968 pessetes (37.647,20 euros) desglossades en els següents exercicis:
  
- En l'exercici 2001 un màxim de 1.565.992 pessetes (9.411,80 euros) a càrrec de l'aplicació pressupostària del capítol II: 70.42.74.0148.829.21.698.2.
  
- En l'exercici 2002 aportarà un màxim de 4.697.976 pessetes (28.235,40 euros) a càrrec de l'aplicació pressupostària del capítol II: 89.73.52.5796.747.16.630.3.
  
b) Ajuntament de València.
  
- Impulsar la posada en marxa i desenvolupament del programa.
  
- Coordinació general del programa així com de les distintes institucions i entitats que firmen el conveni.
  
- Aportar el local per a la ubicació del servei, el seu condicionament i l'equipament necessari per al desenvolupament de les activitats assenyalades en la clàusula número quatre.
  
- Sufragar les despeses de personal (corresponent als advocats, psicòlegs i diplomats en Treball Social), les despeses de funcionament (subministraments, manteniment i neteja), així com l'adquisició de materials fungibles i els destinats a les distintes activitats, tant tècniques com d'ocupació dels menors. Per a aquest fi l'Ajuntament de València aportarà fins un màxim de 73.742.355 pessetes (104.131,24 euros).
  
c) Consell General del Poder Judicial.
  
- Col·laborar en el desenvolupament del programa mitjançant totes aquelles actuacions que puguen impulsar-se des d'aquesta instància.
  
- Vetlar pel correcte compliment i adequada aplicació de tots els aspectes jurídics relacionats amb la utilització i funcionament d'aquest servei.
  
- Canalitzar les relacions del programa amb el Deganat i els jutjats de Família de València.
  
d) Col·legi d'Advocats de València.
  
- Exercir la coordinació de l'equip de professionals del Punt de Trobada, tant en els aspectes de funcionament intern com de representació i relació amb l'exterior i, especialment, la canalització de les demandes que es realitzen d'aquest servei.
  
- Realitzar les tasques de:
  
· Anàlisi i estudi d'aquells assumptes derivats al programa i sobre els quals puga existir algun tipus de dificultat o controvèrsia.
  
· Interpretar aquelles clàusules que, segons el parer d'algun dels progenitors, puga ser de dubtosa o difícil interpretació, i que no podrà anar més enllà del que figure en el conveni o resolució judicial.
  
· Aclarir qualsevol qüestió als progenitors, sempre que ho demanen voluntàriament, i que no supose immiscir-se en la labor professional del lletrat de cadascuna de les parts.
  
· En moments puntuals, i a petició del jutjat, elaborar informes sobre casos complexos derivats a aquest servei.
  
- Seleccionar, per al desenvolupament d'aquestes funcions, a lletrats amb cinc anys d'exercici professional, amb especialització en Dret de Família.
  
- Aportar un lletrat per a exercir les funcions de coordinació i totes aquelles que siguen necessaris per a cobrir la resta de tasques anteriorment descrites, amb una dedicació presencial de 20 hores setmanals i de localització de 10 hores setmanals.
  
En concepte de remuneració dels serveis professionals descrits i de les actuacions que això implique, el Col·legi d'Advocats de València rebrà, de l'Ajuntament de València, la quantitat de 2.256.000 pessetes (13.558,83 euros).
  
e) Col·legi Oficial de Psicòlegs del País Valencià.
  
- Exercir la coordinació de l'equip psicosocial del Punt de Trobada, tant en els aspectes de funcionament intern com de relació amb l'exterior, especialment amb l'equip tècnic adscrit als jutjats de Família.
  
- Desenvolupar les tasques de:
  
· Informació.
  
· Anamnesis de la situació.
  
· Avaluació (tipus de conflictes i els seus graus; variables facilitadores i inhibidores; motivacions i expectatives).
  
· Diagnòstic.
  
· Planificació de la intervenció (tipus de tractament que s'ha de realitzar; tècniques viables; tractament individual o de grup; tècniques terapèutiques i objectives que cal aconseguir).
  
· Seguiment i avaluació de la intervenció.
  
· Elaboració d'informe.
  
- Seleccionar, per al desenvolupament d'aquestes funcions, a psicòlegs amb alta col·legial almenys de tres anys i que puguen acreditar experiència i formació professional en les àrees de: Psicologia Jurídica, Psicologia Clínica i Psicologia de la Intervenció social (família, infància, menors i drogodependències).
  
- Aportar dos psicòlegs, i els possibles substituts, per a exercir les funcions de coordinació i la resta de tasques anteriorment descrites, amb una dedicació presencial de 20 hores setmanals.
  
En concepte de remuneració dels serveis professionals indicats i de les actuacions que això implique, el Col·legi de Psicòlegs del País Valencià rebrà, de l'Ajuntament de València, la quantitat de 5.828.000 pessetes (35.026,98 euros).
  
f) Col·legi Oficial de Diplomats en Treball Social i Assistents Socials de València.
  
- Formar part de l'equip psicosocial del Punt de Trobada amb les funcions que això requerisca, tant de caràcter intern com de relació amb l'exterior.
  
- Desenvolupar les tasques de:
  
· Informació.
  
· Valoració inicial del sistema familiar amb l'anàlisi de les següents àrees: estructura i funcionament general de la família; salut física; situació economicolaboral; suport social; aspectes generals i concrets del règim de visites.
  
· Suport en el compliment del règim de visites.
  
· Intervenció social individual i familiar.
  
· Mediació.
  
· Seguiment i avaluació.
  
· Elaboració de registres i informes.
  
- Seleccionar, per al desenvolupament d'aquestes funcions, a diplomats en Treball Social amb alta col·legial almenys d'un any i que puguen acreditar experiència i formació professional en l'àrea de Mediació Familiar.
  
- Aportar dos diplomats en Treball Social, i els possibles substituts, per a exercir les funcions i tasques anteriorment descrites, amb una dedicació presencial de 30 hores setmanals.
  
En concepte de remuneració dels serveis professionals indicats i de les actuacions que això implique, el Col·legi Oficial de Diplomats en Treball Social i Assistents Socials de València rebrà, de l'Ajuntament de València, la quantitat de 7.441.980 pessetes (44.727,20 euros).
  
Novena. Reglament de Règim Intern
  
A fi de regular tots els aspectes concernents al funcionament operatiu del Punt de Trobada així com a les normes que hauran de respectar els usuaris d'aquest servei, els representants de les institucions i les entitats firmants del conveni redactaran el corresponent Reglament de Règim Intern que haurà de ser aprovat per la comissió de seguiment a què es refereix la clàusula setze.
  
Deu. Reserva i protecció de dades
  
Si s'utilitzaren mitjans informàtics o altres mitjans de tractament automatitzat de dades de caràcter personal dels usuaris, els distints col·legis professionals es comprometen a donar compliment al que disposa la Llei Orgànica 15/1999, de 13 de desembre, de Regulació de Tractament Automatitzat de Dades de Caràcter Personal.
  
Així mateix es comprometen a observar el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, respecte de l'accés limitat als interessats amb relació als documents que continguen informació referent a la intimitat de les persones.
  
Onze. Selecció de professionals
  
Els professionals seleccionats pels distints col·legis professionals, que firmen aquest conveni, hauran de trobar-se legalment habilitats per a l'exercici professional lliure.
  
En la selecció que haja de dur-se a terme entre els professionals que complisquen tant aquest requisit com els altres exigits per cada col·legi professional, hauran d'observar-se els principis de publicitat, llibertat de concurrència, mèrit i capacitat. Ben entés que el personal així seleccionat no adquirirà, en cap cas, relació laboral o de servei amb l'Ajuntament de València ni amb una altra institució que firme aquest conveni.
  
Dotze. Pagament i justificació
  
Les quantitats abans esmentades que l'Ajuntament de València ha de pagar a cadascun dels col·legis professionals que firmen el conveni, seran transferides mensualment a l'entitat bancària que designen a l'efecte, prèvia presentació de les corresponents factures o certificats, que serà conformades pels tècnics de la Delegació de Benestar Social de l'ajuntament, a càrrec de la partida IB150/313/22429.
  
La Conselleria de Benestar Social sufragarà el cost del servei dels auxiliars administratius que es contracten per a aquest programa prèvia presentació de factura conformada per la Direcció Territorial de Benestar Social de València.
  
Tretze. Obligacions tributàries, de seguretat social i de pagament
  
Els col·legis professionals, a la firma d'aquest conveni, i amb caràcter previ al lliurament del primer pagament, hauran d'acreditar que es troben al corrent en el compliment de les seues obligacions tributàries i davant la Seguretat Social.
  
Al mateix temps, aquests col·legis professionals assumeixen la sencera responsabilitat respecte de les obligacions econòmiques que sorgisquen del pagament del servei als professionals que els presten, tot aplicant respecte d'això les quantitats aportades per l'Ajuntament de València de conformitat amb el que preveu les clàusules d'aquest conveni.
  
Catorze. Vigència
  
Aquest conveni entrarà en vigor el dia 1 d'octubre del 2001 i tindrà una duració d'un any, i es podrà prorrogar per un altre període igual després de la firma del corresponent protocol de pròrroga, llevat que qualsevol de les parts el denuncie en forma motivada i fefaentment amb una antelació de dos mesos. La resolució del conveni per alguna de les parts, una vegada complits els requisits preceptius, suposarà la interrupció del programa sent necessari, per a la seua continuïtat o pròrroga, la firma d'un nou conveni.
  
Quinze. Publicitat
  
La promoció i deguda publicitat d'aquest servei correrà, principalment, a càrrec de l'Ajuntament de València, sense perjuí que la resta d'institucions i entitats firmants, dins de les seues publicacions, insercions periodístics i la resta de mitjans de comunicació, col·laboren en aquesta promoció publicitària. En tot supòsit, haurà d'assenyalar-se que el servei del Punt de Trobada que ací és objecte de conveni, es presta amb la col·laboració de totes les entitats que firmen amb el patrocini de l'Ajuntament de València i de la Conselleria de Benestar Social.
  
Setze. Comissió de seguiment
  
Es constituirà una comissió de seguiment encarregada de la coordinació, el control i la supervisió de les accions que s'han de realitzar en el desenvolupament d'aquest conveni. Haurà d'avaluar periòdicament el funcionament del programa, proposar les mesures correctores que siguen necessàries i dirimir els problemes d'interpretació i d'aplicació que pogueren sorgir. També haurà d'aprovar el Reglament de Règim Intern del Punt de Trobada, les modificacions que es proposen i qualsevol altre document que regule el funcionament del programa.
  
Aquesta comissió estarà formada per un representant de cadascuna de les institucions i entitats que firmen aquest conveni, designat a l'efecte. Pel Consell General del Poder Judicial integrarà la comissió el degà dels jutges de València o el jutge de Família que aquest designe, posant-ho en coneixement de la Sala de Govern del Tribunal Superior de Justícia de la Comunitat Valenciana. La presidència recaurà en la regidora delegada de Benestar Social de l'Ajuntament de València o persona en qui delegue. Aquesta comissió tindrà el caràcter d'òrgan col·legiat.
  
La comissió es reunirà, de forma ordinària, cada tres mesos i, amb caràcter extraordinari, quan ho sol·licite qualsevol de les parts i a criteri de la seua presidència.
  
Disset. Marc d'interpretació i jurisdicció competent
  
Les institucions i les entitats firmants es comprometen a tractar de resoldre de forma amistosa qualsevol dubte o conflicte que poguera sorgir en la interpretació o en l'aplicació d'aquest conveni.
  
En cas de resultar infructuosa la resolució amistosa, les parts acorden sotmetre a l'ordre jurisdiccional contenciós administratiu les qüestions litigioses derivades d'aquest conveni.
  
I perquè conste i en prova de conformitat es firmen set exemplars d'aquest, al lloc i la data amunt indicats, i es lliurarà en l'acte un exemplar a cadascuna de les parts.
  
El conseller de Benestar Social: Rafael Blasco Castany.
  
La alcaldessa presidenta de l'Ajuntament de València: Rita Barberá Nolla.
  
Els vocals del Consell General del Poder Judicial: Francesc de Paula Caminal Badía i Francisco Monterde Ferrer.
  
El degà del Col·legi Oficial d'Advocats de València: Luis Miguel Romero Villafranca.
  
El president del Col·legi Oficial de Psicòlegs del País Valencià: Francisco Santolaya Ochando.
  
La presidenta del Col·legi Oficial de Diplomats en Treball Social i Assistents Socials de València: Emilia Jiménez Pardo.
  
El secretari de l'Ajuntament de València: Vicent Miquel i Diego.